Official Journal L 199 , 31/07/1985 P. 0056 - 0059

Finnish special edition: Chapter 16 Volume 1 P. 0078

Spanish special edition: Chapter 06 Volume 3 P. 0005

Swedish special edition: Chapter 16 Volume 1 P. 0078

Portuguese special edition Chapter 06 Volume 3 P. 0005



Id-Deċiżjoni Tal-Kunsill tas-16 ta’ Lulju 1985 dwar it-tqabbil tal-kwalifiki tat-taħriġ professjonali bejn l-Istati Membri u l-Komunità Ewropea (85/368/KEE) IL-KUNSILL TAL-KOMUNITAJIET EWROPEJ, Wara li kkunsidra t-Trattat li jistabbilixxi l-Komunità Ekonomika Ewropea, u b’mod partikolari l-Artikolu 128 tiegħu, Wara li kkunsidra d-Deċiżjoni tal-Kunsill 63/266/KEE tat-2 ta’ April 1963 li jipprovdi prinċipji ġenerali għall-implimentazzjoni ta’ politika komuni għat-taħriġ professjonali [1], u b’mod partikolari t-tmien prinċipju tiegħu, Wara li kkunsidra l-proposta mill-Kummissjoni, kif emendata fis-17 ta’ Lulju 1984, Wara li kkunsidra l-fehma tal-Parlament Ewropew [2], Wara li kkunsidra l-opinjoni tal-Kunsill Ekonomiku u Soċjali [3], Billi t-tmien prinċipju tad-Deċiżjoni 63/266/KEE hu li jagħmilha possibbli li jintlaħaq ir-rikonoxximent reċiproku ta’ ċertifikati u dokumenti oħra li jikkonfermaw it-tmiem tat-taħriġ professjonali; Billi r-riżoluzzjoni tal-Kunsill tas-6 ta’ Ġunju 1974 [4] fuq ir-rikonoxximent reċiproku ta’ diplomi, ċertifikati u xhieda oħra ta’ kwalifiki formali teħtieġ li jitfasslu elenki ta’ dawn il-kwalifiki rikonoxxuti bħala ekwivalenti; Billi n-nuqqas ta’ l-imsemmi rikonoxximent reċiproku huwa fattur li jtellef il-libertà tal-moviment għall-ħaddiema fi ħdan il-Komunità, inkwantu jirrestrinġi l-possibbilità għall-ħaddiema li jkunu qegħdin ifittxu x-xogħol f’Stat Membru wieħed li joqogħdu fuq kwalifiki professjonali li jkunu ġabu fi Stat Membru ieħor; Billi hemm grad ta’ diversità sostanzjali ħafna fis-sistemi ta’ taħriġ professjonali fil-Komunità; billi dawn is-sistemi jeħtieġu l-ħin kollu adattament għas-sistemi ġodda miġjuba bl-impatt ta’ bidla teknoloġika fuq l-impjieg u l-kontenut ta’ l-okkupazzjoni; Billi r-riżoluzzjoni tal-Kunsill tal-11 ta’ Lulju 1983 dwar il-politiki tat-taħriġ professjonali fil-Komunità Ewropea fis-snin Tmenin [5] seħqet il-bżonn għall-konverġenza ta’ politiki fil-qasam tat-taħriġ professjonali, waqt li rrikonoxxiet id-diversità ta’ sistemi ta’ taħriġ fl-Istati Membri, u l-bżonn biex l-azzjoni Komunitarja tkun flessibbli; Billi kien possibbli għall-Kummissjoni li tistabbilixxi punt ta’ referenza, bl-għajnuna tal-Kumitat ta’ Pariri għal Taħriġ Professjonali, struttura ta’ livelli ta’ taħriġ li tirrappreżenta l-ewwel pass biex jintlaħqu l-għanijiet ipprovduti fit-tmien prinċipju tad-Deċiżjoni 63/266/KEE, imma billi din l-istruttura ma tirriflettix is-sistemi kollha ta’ taħriġ li qegħdin ikunu żviluppati fl-Istati Membri; Billi għal-livell tal-ħaddiem tas-sengħa ġewwa l-istruttura, u għall-gruppi magħżula ta’ prijorità ta’ l-okkupazzjonijiet, kien possibbli li jsiru deskrizzjonijiet prattiċi ta’ l-impjieg u biex ikunu identifikati l-kwalifiki korrispondenti tat-taħriġ professjonali fl-Istati Membri varji; Billi konsultazzjoni mas-setturi professjonali kkonċernati pprovdiet xhieda li dawn ir-riżultati jistgħu jipprovdu lill-impriżi, lill-ħaddiema u lill-awtoritajiet pubbliċi b’informazzjoni siewja dwar kif jitqabblu l-kwalifiki tat-taħriġ professjonali; Billi l-istess metodoloġija bażika tista’ tkun applikata lill-okkupazzjonijiet oħra jew gruppi ta’ okkupazzjonijiet fuq il-parir tal-Kumitat ta’ Pariri għat-Taħriġ Professjonali u bil-kollaborazzjoni ta’ l-impjegati, ħaddiema u awtoritajiet pubbliċi fis-setturi professjonali kkonċernati; Billi huwa għalhekk essenzjali li jsir progress mgħaġġel lejn it-tqabbil tal-kwalifiki tat-taħriġ professjonali għall-ħaddiema kollha tas-sengħa, u biex ikun estiż ix-xogħol għall-livelli oħra ta’ taħriġ kemm jista’ jkun malajr. Billi ta’ min ikun hemm l-opinjonijiet kollha meħtieġa, partikolarment dak tal-Kumitat ta’ Pariri għat-Taħriġ Professjonali, u l-għajnuna teknika taċ-Ċentru Ewropew Għall-Iżvilupp ta’ Taħriġ Professjonali u biex jippermettu li l-Istati Membri u l-Kummissjoni jaġixxu skond il-proċeduri eżistenti; Billi l-Kumitat ta’ Pariri għat-Taħriġ Professjonali ta fehma fil-laqgħa tiegħu fit-18 u d-19 ta’ Jannar 1983; Billi l-paragrafu 21 tar-rapport tal-Kumitat fuq Ewropa tal-Poplu tad-29 u t-30 ta’ Marzu 1985 għandu jkun ikkunsidrat, ADOTTA DIN ID-DEĊIŻJONI: L-Artikolu 1 L-għan li l-ħaddiema jkunu jistgħu jagħmlu użu aħjar tal-kwalifiki tagħhom, partikolarment għall-għanijiet li jiksbu impjieg xieraq fi Stat Membru ieħor, għandu jeħtieġ, għall-karatteristiċi tad-deskrizzjonijiet tax-xogħol miftiehma reċiprokament mill-Istati Membri f’isem il-ħaddiema, fit-tifsira ta’ l-Artikolu 128 tat-Trattat, azzjoni komuni mħaffa mill-Istati Membri u li l-Kummissjoni twaqqaf it-tqabbil tal-kwalifiki tat-taħriġ professjonali fil-Komunità u tagħrif aħjar fuq is-suġġett. L-Artikolu 2 1. Il-Kummisssjoni, b’kooperazzjoni mill-qrib ma’ l-Istati Membri, għandha tagħmel xogħol biex tilħaq l-għanijiet ipprovduti fl-Artikolu 1 fuq it-tqabbil tal-kwalifiki tat-taħriġ professjonali bejn id-diversi Stati Membri, dwar l-okkupazzjonijiet speċifiċi jew gruppi ta’ okkupazzjonijiet. 2. Ix-xogħol jista’ juża bħala referenza l-istruttura tal-livelli tat-taħriġ imfassla mill-Kummissjoni bl-għajnuna tal-Kumitat ta’ Pariri għat-Taħriġ Professjonali. It-test ta’ l-istruttura msemmija hu mehmuż ma’ din id-Deċiżjoni għall-iskop ta’ tagħrif. 3. Ix-xogħol imsemmi fil-paragrafu 2 għandu l-ewwel u qabel kollox jikkonċerna l-kwalifiki okkupazzjonali tal-ħaddiema tas-sengħa f’okkupazzjonijiet reċiprokament miftiehma jew figruppi ta’ okkupazzjonijiet. 4. L-għan ta’ din id-Deċiżjoni jista’ wara jkun estiż biex jippermetti li jsir xogħol, fuq proposta mill-Kummissjoni, f’livelli oħra ta’ taħriġ. 5. Ir-reġistru SEDOC, użat fir-rigward tas-sistema Ewropea għall-ipproċessar internazzjonali ta’ postijiet battala u applikazzjonijiet tax-xogħol, għandu, fejn possibbli, jintuża bħala l-qafas ta’ referenza għall-klassifikazzjonijiet professjonali. L-Artikolu 3 Il-proċedura li ġejja ta’ ħidma għandha tintuża mill-Kummissjoni fit-twaqqif tat-tqabbil ta’ kwalifiki tat-taħriġ professjonali f’kooperazzjoni mill-qrib ma’ l-Istati Membri u l-organizzazzjonijiet ta’ ħaddiema u min iħaddem fil-livell Komunitarju: - għażla ta’ l-okkupazzjonijiet rilevanti jew gruppi ta’ okkupazzjonijiet fuq proposta mill-Istati Membri jew min iħaddem kompetenti jew organizzazzjonjiet tal-ħaddiema fil-livell Komunitarju, - tfassil reċiprokament miftiehem ta’ deskrizzjonijiet tax-xogħol għall-okkupazzjonijiet jew gruppi ta’ okkupazzjonijiet imsemmija fl-ewwel paragrafu, - tqabbil tal-kwalifiki tat-taħriġ professjonali rikonoxxuti fid-diversi Stati Membri mad-deskrizzjonijiet imsemmija fit-tieni paragrafu, - twaqqif ta’ skedi li jinkorporaw tagħrif fuq: (a) is-SEDOC u l-kodiċijiet ta’ klassifika nazzjonali; (b) il-livell ta’ taħriġ professjonali; (ċ) għal kull Stat Membru, it-titlu professjonali u l-kwalifiki tat-taħriġ professjonali korrispondenti; (d) l-organizzazzjonijiet u l-istituzzjonijiet responsabbli għall-għoti ta’ taħriġ professjonali; (e) l-awtoritajiet u l-organizzazzjonijiet kompetenti biex joħorġu jew jivvalidaw diplomi, ċertifikati, jew dokumenti oħra li jiċċertifikaw li t-taħriġ professjonali nkiseb; - pubblikazzjoni ta’ deskrizzjonijiet ta’ xogħol tal-Komunità reċiprokament miftiehma u l-iskedi komparattivi fil-Ġurnal Uffiċjali tal-Komunitajiet Ewropej; - twaqqif, fit-tifsir ta’ l-Artikolu 4 (3), ta’ folja ta’ tagħrif standard għal kull okkupazzjoni jew grupp ta’ okkupazzjonijiet, li għandha tkun ippubblikata fil-Ġurnal Uffiċjali tal-Komunitajiet Ewropej; - tixrid ta’ informazzjoni fuq it-taqbil stabbilit lill-korpi kollha xierqa fil-livelli nazzjonali, reġjonali u lokali, flimkien ġewwa s-setturi okkupazzjonali kkonċernati. Din l-azzjoni tista’ tkun appoġġata bil-ħolqien ta’ data base fil-Komunità kollha, jekk l-esperjenza turi l-ħtieġa għal bażi bħal din. L-Artikolu 4 1. Kull Stat Membru għandu jaħtar korp għall-koordinazzjoni, ibbażat fejn possibbli fuq strutturi eżistenti, li jkun responsabbli biex jiżgura — b’kollaborazzjoni mill-qrib ma’ l-imsieħba soċjali u s-setturi okkupazzjonali kkonċernati — it-tixrid xieraq tat-tagħrif lill-korpi interessati kollha. L-Istati Membri għandhom jaħtru wkoll il-korp responsabbli għall-kuntatti mal-korpi ta’ koordinament fl-Istati Membri l-oħra u mal-Kummissjoni. 2. Il-korpi ta’ koordinament ta’ l-Istati Membri għandhom ikunu kompetenti li jwaqqfu arranġamenti xierqa dwar it-tagħrif ta’ taħriġ professjonali għall-korpi kompetenti nazzjonali, reġjonali u lokali flimkien mal-persuni tan-nazzjonalità tagħhom li jixtiequ jaħdmu fi Stati Membri u għall-ħaddiema li huma ta’ nazzjonalità ta’ Stati Membri oħra, fuq każijiet stabbiliti ta’ kwalifiki professjonali paragunabbli. 3. Il-korpi msemmija fil-paragrafu 2 jistgħu jipprovdu fuq talba, fl-Istati Membri kollha, folja ta’ tagħrif imfassla skond il-mudell ipprovdut fis-sitt paragrafu ta’ l-Artikolu 3, li l-ħaddiem jista’ jippreżenta lil min iħaddem flimkien maċ-ċertifikat nazzjonali. 4. Il-Kummissjoni għandha tkompli tistudja l-introduzzjoni tal-pass Ewropew tat-taħriġ professjonali appoġġat mill-Kumitat għal Ewropa tal-Poplu fil-paragrafu 21 tar-rapport tiegħu tad-29 u t-30 ta’ Marzu 1985. 5. Il-Kummissjoni għandha tagħti lill-korpi msemmija fil-paragrafu 2, fuq talba, l-għajnuna u l-pariri kollha meħtieġa dwar il-preparazzjoni u t-twaqqif ta’ l-arranġamenti pprovduti fil-paragrafu 2, inkluż l-adattament u l-verifika tad-dokumenti tekniċi relevanti. L-Artikolu 5 - tistħarreġ u taġġorna f’intervalli xierqa u regolari, b’kooperazzjoni mill-qrib ma’ l-Istati Membri u l-organizzazzjonijiet tal-ħaddiema u l-impjegati fil-livell Komunitarju, id-deskrizzjonijiet tax-xogħol reċiprokament miftiehma u l-iskedi komparattivi relatati mat-tqabbil tal-kwalifiki tat-taħriġ professjonali, - fejn meħtieġ, tifformola proposti għall-ħidma aktar effiċjenti tas-sistema inkluż miżuri oħra li aktarx itejbu s-sitwazzjoni dwar it-tqabbil taċ-ċertifikati ta’ kwalifika professjonali, - fejn meħtieġ, tassisti f’każ ta’ diffikultajiet tekniċi li jiltaqgħu magħhom l-awtoritajiet nazzjonali jew il-korpi speċjalizzati kkonċernati. L-Artikolu 6 Kull Stat Membru għandu jissottometti lill-Kummissjoni, għall-ewwel darba sentejn wara l-adozzjoni ta’ din id-Deċiżjoni, u mbagħad kull erba’ snin, rapport nazzjonali dwar l-implimentazzjoni ta’ din id-Deċiżjoni u r-riżultati miksuba. Il-Kummissjoni għandha, f’intervalli xierqa, tissottometti rapport tax-xogħol tagħha stess u fuq l-applikazzjoni ta’ din id-Deċiżjoni fl-Istati Membri. Artikolu 7 Din id-Deċiżjoni hija indirizzata lill-Istati Membri u lill-Kummissjoni. Magħmula fi Brussel, fis-16 ta’ Lulju 1985. Għall-Kunsill Il-President M. Fischbach [1] ĠU 63, ta’- 20.4.1963, p. 1338/63. [2] ĠU C 77, tad- 19.3.1984, p. 11. [3] ĠU C 35, tad-9.2.1984, p. 12. [4] ĠU C 98, ta’ l-20.8.1974, p. 1. [5] ĠU C 193, ta’ l-20.7.1983, p. 2. -------------------------------------------------- ANNESS L-istruttura tal-livell tat-taħriġ imsemmi fl-Artikolu 2 (2) LIVELL 1 Taħriġ li jipprovdi aċċess għal dan il-livell: edukazzjoni obbligatorja u dħul fil-professjoni Dan id-dħul professjonali jinkiseb fi stabbiliment edukattiv, f’programm ta’ taħriġ barra mill-iskola, jew f’impriża. Il-volum ta’ għerf teoretiku u kapaċitajiet prattiċi involuti hu limitat ħafna. Din il-forma ta’ taħriġ trid primarjament tippermetti d-detentur li jesegwixxi xogħol relattivament sempliċi u jista’ jinkiseb aktarx malajr. LIVELL 2 Taħriġ li jipprovdi aċċess għal dan il-livell: edukazzjoni obbligatorja u taħriġ professjonali (li jinkludi, partikolarment, apprendistati) Dan il-livell jikkorreipondi għal-livell fejn id-detentur huwa kompletament ikkwalifikat biex jaħdem f’attività speċifika, bil-kapaċità li juża l-istrumenti u t-tekniki relatati magħha. Din l-attività tinvolvi l-aktar it-twettiq ta’ xogħol li jista’ jkun indipendenti ġewwa l-limiti tat-tekniki rilevanti. LIVELL 3 Taħriġ li jipprovdi aċċess għal dan il-livell: edukazzjoni obbligatorja u/jew taħriġ professjonali u taħriġ tekniku addizzjonali jew taħriġ f’edukazzjoni teknika jew taħriġ ieħor ta’ livell sekondarju Din il-forma ta’ taħriġ tinvolvi ammont akbar ta’ għarfien teoretiku mil-livell 2. L-attività tinvolvi l-aktar xogħol tekniku li jista’ jitwettaq b’mod indipendenti u/jew ifisser dmirijiet eżekuttivi u ta’ koordinament. LIVELL 4 Taħriġ li jipprovdi aċċess għal dan il-livell: taħriġ sekondarju (ġenerali jew professjonali) u taħriġ tekniku post sekondarju Din il-forma ta’ taħriġ tinvolvi taħriġ tekniku ta’ livell għoli miksub fi jew barra stabbilimenti edukattivi. Il-kwalifika li toħroġ tkopri livell ogħla ta’ għarfien u ta’ kapaċitajiet. Ġeneralment ma teħtieġx ħakma tal-bażijiet xjentifiċi ta’ l-oqsma diversi kkonċernati. Kapaċitajiet u għarfien bħal dawn jagħmluha possibbli b’mod awtonomu jew indipendenti li jkunu assunti responsabbilitajiet ta’ disinn u/jew tmexxija u/jew amministrattivi. LIVELL 5 Taħriġ li jipprovdi aċċess għal dan il-livell: taħriġ sekondarju (ġenerali jew professjonali) u taħriġ ogħla komplut Din il-forma ta’ taħriġ ġeneralment twassal għall-attività professjonali segwita b’mod awtonomu — bħala impjegat jew persuna li taħdem għal rasha — li teħtieġ ħakma tal-bażijiet xjentifiċi ta’ l-okkupazzjoni. Il-kwalifiki meħtieġa biex issir attività professjonali jistgħu jiġu integrati f’dawn id-diversi livelli. --------------------------------------------------